Správa zo zahraničnej pracovnej cesty 
1.	Účastníci ZPC:
Ing. Elena Malíková, RO, Mgr. Lýdia Babiaková, štátna radkyňa, Ing. Adriana Mičkovicová, štátna radkyňa – OVMSŠ, Sekcia štátnej starostlivosti o šport  a mládež MŠVVaŠ SR, Stromová 9 Bratislava

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 18.-20.09.2016
Účel cesty: 2. zasadnutie pracovnej skupiny pre šport Rady EÚ v rámci slovenského predsedníctva v Rade EÚ (SK PRES)  – šport 
Spôsob financovania: MŠVVaŠ SR a Rada EÚ 

3.	Rámcový program pobytu:
večerný príchod delegácie do Bruselu
19. 09.2016  SK PRES 2. zasadnutie pracovnej skupiny pre šport Rady EÚ 
1)	Otvorenie zasadnutia a schválenie programu  
2)	Informácie SK PRES
3)	Informácie EK
4)	Oznámenie Komisie Európskemu parlamentu, Rade a Európskemu hospodárskemu a sociálnemu výboru a Výboru regiónov o Akčnom pláne k integrácii štátnych príslušníkov tretích krajín – prezentácia a diskusia
5)	Návrh záverov rady o športovej diplomacii – diskusia, prvé čítanie
6)	Rôzne
20.09.2016 pracovné stretnutie s expertom EK (grant EÚ)
poobedňajší odchod delegácie

Stručný priebeh rokovaní:

19.09.2016 - SK PRES - 2. zasadnutie pracovnej skupiny pre šport Rady EÚ 
Dňa 19. septembra 2016 sa konalo druhé zasadnutie pracovnej skupiny (ďalej len „PS“) pre šport Rady EÚ v rámci SK PRES. Pracovné rokovanie viedla predsedajúca pani E. Malíková. Na zasadnutí sa zúčastnili okrem predstaviteľov sekcie štátnej starostlivosti o šport a mládež MŠVVaŠ SR aj predstavitelia Stáleho zastúpenia SR pri EÚ (ďalej len „SZ SR pri EÚ“), pani M. Grieco a pán I. Hromada (zástupca predsedajúcej PS).

2)	Informácie SK PRES 
Predsedajúca SK PRES p. E. Malíková otvorila zasadnutie a pozdravila prítomných a predložila program zasadnutia na schválenie. Pozmenený program bol schválený. Zmena sa týkala poradia bodov diskusie. Diskusia k bodu 5 predchádzala bodu 4. Na zasadnutí Rady EÚ je v pláne počas SK PRES schváliť Závery rady o športovej diplomacie. Predsedajúca informovala o otváracom ceremoniáli 2. ročníku Európskeho týždňa športu 2016 (ďalej len „EWoS“), ktorý sa uskutočnil v Košiciach, dňa 10.09.2016. Zároveň vyzdvihla európsku dimenziu podujatia a vymenovala významných hostí, ktorí boli prítomní na otváracom ceremoniáli, predovšetkým komisára EÚ p. Tibora Navracsicsa a ministra školstva, vedy, výskumu a športu SR, p. Petra Plavčana. Pripomenula, že v súčasnosti sa mesto Košice pripravuje na košický maratón mieru, ktorý je najstarším maratónom v Európe a druhým najstarším v svetovom meradle. V tomto roku sa súčasne s košickým maratónom, ktorý odštartuje v nedeľu 2.10.2016, bude konať aj bruselský maratón. Na záver tejto úvodnej časti boli prítomným na ilustráciu premietnuté oficiálne fotografie z otváracieho ceremoniálu v Košiciach.

3)	Informácia EK: 
Pán Y. Le Lostecque, riaditeľ odboru športu Európskej komisie (ďalej len „EK“),  informoval o EWoS-e 2016, o výzvach programu Erasmus+ k podpore zdraviu prospešných pohybových aktivít (ďalej len „HEPA – Health Enhancing Physical Activities“) aktivít EÚ určených utečencom na území EÚ (pilotný projekt) a novej štúdii EK k antidopingu a ochrane osobných údajov. Pán Le Lostecque zhodnotil 2. ročník EWoS ako veľmi úspešný. Do EWoS-u sa zapojilo 31 európskych krajín, 35 európskych partnerov a národní ambasádori. V rámci 2. ročníka EWoS dňa 15.9. prebehlo podujatie v Bruseli pod názvom „Flagship event“. Počas tohto podujatia sa konala konferencia kedy 25 medzinárodných športových organizácií podpísalo deklaráciu o dobrom riadení v športe. 
Z rozpočtu pre šport programu Erasmus+ EK plánuje podporiť 10 projektov (podpora HEPA pre utečencov – pilotný projekt). Vyhlásenie výsledkov hodnotenia a schválenia projektov na základe výzvy Erasmus+ bude koncom septembra, či začiatkom októbra 2016. 
EK čoskoro zverejní štúdiu k antidopingu a ochrane osobných údajov („data protection“).  Cieľom štúdie je pomôcť členským štátom EÚ (ďalej len „ČŠ EÚ“) pri tvorbe národnej legislatívy v týchto oblastiach v súlade s odporúčaniami a reguláciou EÚ a zároveň s pravidlami svetového (WADA-World Antidoping Agency) antidopingového kódexu. 
Na záver p. Le Lostecque informoval, že do konca roka sa uskutočnia dve zasadnutie expertnej skupiny EÚ pre manažment ľudských zdrojov v športe (25.10.2016 v Bruseli a 01.12.2016 na Malte). Hlavné témy zasadnutia budú: šport a zamestnanosť, implementácia kvalifikácií v športe do Národných kvalifikačných rámcov európskych krajín v súlade s Európskym kvalifikačným rámcom a odporúčaní EÚ o dvojitej kariére športovcov. 

4)	Návrh záverov rady o športovej diplomacii – diskusia
Predsedajúca predložila v rámci prvého čítania na diskusiu návrh záverov rady o športovej diplomacie, ktoré sú pripravené v angličtine. V rámci témy o športovej diplomacii SK PRES má v úmysle poukázať na význam športu ako nástroja podpory verejnej diplomacie, rozvíjania zahraničných vzťahov, vrátane spolupráce s tretími krajinami a  pozitívneho imidžu krajiny, ale aj jej kultúry. Je všeobecné tvrdenie odborníkov, že šport je aj účinným „nástrojom“ sociálnej inklúzie, výchovy k pozitívnym spoločenským hodnotám, ale aj boja proti radikalizácii a ďalším negatívnym javom v spoločnosti. SK PRES je názoru, že tento potenciál športu treba využiť pri rozvíjaní športovej diplomacie a sústrediť sa na jej pozitívne aspekty. Vrcholoví športovci môžu zohrávať významnú rolu ako ambasádori šírenia mieru, pozitívnych hodnôt, imidžu svojej krajiny, dobrej medzinárodnej spolupráce. 
Do diskusie sa zapojila väčšina prítomných zástupcov ČŠ EÚ. Predkladali svoje stanoviská a pripomienky k návrhu textu záverov. Väčšina sa zhodla, že športová diplomacia je súčasťou verejnej diplomacie, ale aj to, že ju treba presnejšie zadefinovať v texte, predovšetkým jej ciele v rámci politík EÚ v športe. Taktiež navrhli spresniť aktérov a ich konkrétne opatrenia a zodpovednosť v rámci športovej diplomacie. Niektorým chýbajú opatrenia pre športové organizácie a ich prínos k rozvoju športovej diplomacie. Iní zase považujú autonómiu športových organizácií za veľmi relevantnú pri určovaní ich úloh v rámci športovej diplomacie. 
Návrh ohľadom vytvorenia siete športových ambasádorov EÚ sa zatiaľ nestretol s podporou väčšiny, i keď niektorí zhodnotili, že je to dobrý nápad, ktorý by priniesol pridanú hodnotu pre EÚ. Argument v neprospech tohto návrhu poukazoval na duplicitu takejto štruktúry, keďže športoví ambasádori už existujú v rámci Rady Európy a Európskeho týždňa športu. V tejto otázke niektorí vítajú referenciu v texte na dobré skúsenosti a projekty na národnej úrovni. Väčšina sa zhodla, že nie je treba vytvárať nové štruktúry v rámci EÚ, ale využiť tie existujúce. Prelinkovanie športovej diplomacie s pracovným plánom EÚ pre šport väčšina prítomných neodporúčala. Do konca tejto časti zasadnutia ČŠ predkladali návrhy k zmenám jednotlivých bodov a paragrafov v texte, napr. ktoré z nich bude lepšie spojiť, ktoré zasa rozdeliť alebo preformulovať slovné spojenia, či vety. 

5)	Oznámenie Európskej komisie EÚ parlamentu, Rade a Európskemu ekonomickému a sociálnemu výboru a Výboru regiónov o Akčnom pláne k integrácii príslušníkov tretích krajín 
Dokument uviedol zástupca predsedajúcej p. I. Hromada zo SZ SR pri EÚ. Vysvetlil, že je odporúčané, aby tento dokument z dielne Generálneho direktoriátu EÚ pre vnútorné záležitosti a otázky migrácie bol prediskutovaný na každej z PS, vrátane PS o športe. 
O predmetnom akčnom pláne mal príspevok predstaviteľ EK. Povedal, že akčný plán reflektuje aktuálnu situáciu v EÚ a predkladá opatrenia na zlepšenie procesu integrácie príslušníkov tretích krajín. Štatistika hovorí, že 20 miliónov príslušníkov tretích krajín žije v EÚ (4%). V súčasnosti Európa čelí veľkej migračnej vlne migrantov a utečencov z Blízkeho východu a severnej Afriky, čo spôsobuje rapídne navýšenie tohto počtu. 
Poukazuje sa na negatívne štatistické údaje. Príslušníci tretích krajín žijúcich v Európe majú nižšie vzdelanie, nižšiu mieru zamestnanosti v porovnaní s občanmi hostiteľskej krajiny. S nezamestnanosťou súvisí väčšie riziko chudoby a sociálnej exklúzie. Nedostatočná integrácia a stotožnenie sa s hodnotami hostiteľskej krajiny môže byť rizikovým faktorom hostilného a antisociálneho správania ľudí prichádzajúcich z tretích krajín. Preto je naliehavou potrebou uplatňovať v praxi efektívne programy a opatrenia na integráciu a inklúziu všetkých príslušníkov tretích krajín žijúcich v Európe a predovšetkým migrantov, ktorí v poslednom období prichádzajú do Európy. Doterajšie projekty integrácie cudzincov v Európe nepriniesli očakávané výsledky. Preto EK prichádza s týmto návrhom akčného plánu integrácie migrantov a príslušníkov tretích krajín do európskej spoločnosti.  
Podľa akčného plánu proces inklúzie by mal začať už v ich krajinách pôvodu alebo v utečeneckých táboroch, poskytovaním relevantných informácií alebo vzdelávacích aktivít, o hostiteľskej krajine, jej obyvateľoch, o ich kultúre, o systéme spoločenských hodnôt, štátnom zriadení a podobne. So vzdelávaním by sa malo ďalej pokračovať na pôde hostiteľskej krajiny EÚ. Okrem jazykového vzdelávania je treba sústrediť sa aj na odborné vzdelávanie alebo kurzy pre migrantov, aby boli odborne spôsobilí čo najskôr nájsť si prácu a začleniť sa do spoločnosti. Aby sa napĺňal tento cieľ je potrebné, aby sa podporovali všetky projekty EÚ naprieč sektormi, ktoré pomôžu k integrácii príslušníkov tretích krajín, vrátane oblasti športu.
Pán Le Lostecque informoval, že v rámci programu Erasmus+ boli podporené projekty „šport a utečenci“. Prihlásených bolo 53 projektov. Spoločne s projektmi a opatreniami z iných rezortov prispievajú k integrácii migrantov a utečencov. I keď šport ako prostriedok sociálnej inklúzie nie je novou myšlienkou prostredníctvom týchto projektov tento  nástroj získal nový zdroj podpory. 

6)	Rôzne: 
V bode „rôzne“ bola predložená informácia o výzve na nomináciu európskeho predstaviteľa na post zástupcu prezidenta WADA (World Antidoping Agency). Výzva na nomináciu jedného predstaviteľa Európy na tento post vzišla na základe rozhodnutia, ktoré schválila CAHAMA (Ad hoc skupina Rady Európy pre WADA). Nominácie treba predložiť na sekretariát CAHAMA do 30.9.2016. 
Na záver predsedajúca poďakovala všetkým prítomným za cenné podnety a pripomienky a zároveň  informovala, že nasledovné zasadnutie PS pre šport bude 14.10.2016. Písomné pripomienky a príspevky ČŠ k návrhu záverov SK PRES očakáva do 26.9.2016.

•	20.9.2016 - pracovné stretnutie s expertom EK (grant EÚ)
Pracovné stretnutie s Európskou komisiou sa konalo za účelom ďalšej konzultácie k vyúčtovania grantu EÚ, ktorým boli podporené podujatia v rámci SK PRES – šport (konferencia „Vzdelávanie v športe a prostredníctvom športu“ a stretnutie generálnych riaditeľov športu, 18.-20.07.2016 v Bratislave). 
Finančná časť vyúčtovania predmetného grantu bola upravená na základe odporúčania zo stretnutia dňa 1. septembra 2016. Pracovná verzia technickej časti vyúčtovania bola zaslané do EK mailom dňa 12.9.2016 so žiadosťou pripomienkovanie a následné stretnutie. Za EK sa pracovného stretnutia zúčastnila A. Dziarnowska, zodpovedná za technickú časť vyúčtovania, Michal Rynkowski, zodpovedný za finančnú časť vyúčtovania, za slovenskú stranu E. Malíková, A. Mičkovicová a L. Babiaková zo SŠSŠM. Pán M. Rynkowski sa vyjadril k pracovnej verzii upravenej finančnej časti vyúčtovania grantu, súhlasil s jej upravenou verziou. Pani A. Dziarnowska sa vyjadrila k obsahovej stránke grantu, navrhla ju rozšíriť a pridať detailnejší prehľad programu konferencie, doplniť závery konferencie, dosiahnuté ciele a európsku pridanú hodnotu. Na základe predložených pripomienok SK PRES upraví čo najskôr návrh vyúčtovania a zašle na schválenie do EK.

Odporúčané závery (úlohy):
•	Komunikovať s ČŠ EÚ ohľadom ich písomných stanovísk a pripomienok k záverom rady o športovej diplomacii SK PRES
•	Upraviť návrh textu záverov podľa písomných pripomienok a návrhov ČŠ EÚ
•	Spolupracovať a komunikovať so Stálym zastúpením SR pri EÚ, EK a generálneho sekretariátu Rady EÚ pri vypracovaní pracovnej verzie návrhu predmetných záverov o športovej diplomacii
•	Upraviť vyúčtovanie grantu EÚ (EÚ podpora SK PRES podujatí v oblasti športu) a zaslať na Európsku komisiu.
4.	Prehľad prinesenej dokumentácie a miesto jej uloženia
Pracovné materiály, ako prílohy správy sú uložené na sekcii štátnej starostlivosti o šport a mládež MŠVVaŠ SR. 
5.	Osobitne vyhodnotený očakávaný prínos ZPC
SR ako členský štát EÚ a v súčasnosti ako predsednícka krajina (SK PRES) priamo podieľa na tvorbe agendy EÚ v oblasti športu, predsedá na zasadnutiach pracovnej skupiny pre šport a Rady EÚ a koordinuje prípravu návrhov dokumentov EÚ pre oblasť športu (závery rady). 
8.    Spôsob zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.
Súhlasím so zverejnením správy na internete.

Správu vypracovala: Mgr. Lýdia Babiaková
Dátum: 27. 09. 2016
Správu schválil: JUDr. Monika Maršáleková, GRS ...............................................
                            Ing. Elena Malíková, RO ..............................................................